Krangler om prislappen på Lillehammer-OL
«Vi klarte å gjennomføre lekene på budsjett i 1994. Erfaringen fra Lillehammer kombinert med grundig planlegging og kvalitetssikring er vår sikkerhet for at dette vil det moderne Norge klare igjen i 2022», skrev Inge Andersen, generalsekretær i Norges Idrettsforbund, i en kronikk i august. Dette er noe både han og flere OL-tilhengere etter ham har brukt som en tung argumentasjon for et nytt OL, den siste tiden.Dette har fått flere til å reagere ettersom OL-kostnaden ble oppjustert fra 1,8 millarder kroner da Lillehammer i 1988 ble tildelt lekene, til 7 milliarder kroner to år etter. Økonomiprofessor Harry Arne Solberg reagerer sterkt på Inge Andersens argumentasjon. - Det er irriterende når Inge Andersen bløffer rett og slett. Det er fullstendig bak mål og det er ikke riktig. Etter to år måtte budsjettet oppjusteres fra 1,7 milliarder til sju millarder, sier Solberg. Firedoblet prislappen Han slår fast at budsjettet var fire ganger så lite som det Andersen forholder seg til, da Lillehammer hadde blitt tildelt, og forpliktet seg til å arrangere, lekene. - Når man beregner eventuelle kostnadsoverskridelser er det eneste riktige å ta utgangspunkt i det budsjett som foreligger når en forplikter seg til å «kjøpe varen», altså når bordet fanger slik at en er juridisk forpliktet. Og det som forelå av budsjett da man søkte om Vinter OL, og også senere da en fikk lekene tildelt, var på 1,865 milliarder. - Det er også typisk at tilhengerne av arrangementene helst tar utgangspunkt i de justerte budsjettene og ikke det som forelå da man forpliktet seg. Dette for å pynte på virkeligheten. Inge Andersen står derimot på sitt og mener Solberg bommer fullstendig.- Det er helt riktig at staten ga en statsgaranti som var en gjennomføringsgaranti. Men det budsjettet som ble lagt frem av Syse-regjeringen for Stortinget 13. desember 1990 gikk 416 millioner kroner med overskudd, sier Andersen. - Solberg driver en forskning som vi meningmenn som fortsatt har beina på bakken, ikke forstår. Det ble vedtatt ett budsjett, og det var 13. desember i 1990, sier Andersen.
Inge Andersen argumenterer for et nytt OL med at Lillehammer-OL ble gjennomført innenfor budsjett. Det synet får han sterk kritikk for.